Preżentazzjonijiet Nhar il-Ħadd 15 ta' Mejju 2016, fid-9.30am, se ssir quddiesa fil-knisja parrokkjali Madonna tas-Sacro Cuor iċċelebrata mill-Kappillan Rev. Patri Alex Borg OFM, bis-sehem tal-bandisti allievi tal-Banda Cittadina Sliema taħt id-direzzjoni tas-Surmast Direttur il-Mro Lesley Tabone flimkien mal-kor tal-parroċċa. Wara, fis-Sala tal-Kultura tas-Soċjetà Filarmonika Sliema, isiru diversi preżentazzjonijiet tal-okkażjoni. Isiru wkoll il-preżentazzjonijiet ta' ċertifikati u rikonoxximenti lill-allievi tal-Banda Sliema u diversi studenti li jitgħallmu l-mużika fi ħdan l-Iskola tal-Mużika Mro Cardenio Botti fis-Soċjetà tagħna taħt il-Mro Lesley Tabone (surmast direttur u għalliem strumenti tal-injam) u l-Mro Aurelio Belli (assistent surmast u għalliem strumenti tar-ram u l-perkussjoni) Fl-aħħar jiġi mogħti t-trofew Cardenio Botti (maħdum mill-irħam mis-Sur Ronald Pisani) lill-bandist tas-sena fi ħdan is-Soċjetà. Dan, bħal kull sena, jingħata lil dak il-bandist li l-aktar attenda s-servizzi u kunċerti li tal-Banda Ċittadina Sliema matul is-sena. Tea tombola Il-Mission Fund (VO/0015) se jorganizza tea tombola b'risq missjunarji Maltin li qegħdin jaħdmu fil-pajjiżi tat-Tielet Dinja, illum il-Ħadd 15 ta' Mejju 2016, fl-Imperial Hotel, Tas-Sliema, fit-3.30pm. Il-biljetti ta' €5 jistgħu jinkisbu mill-Mission Fund 500 Eureka Court, Blk A/Flt 6, Triq il-Kbira, il-Mosta (Tel: 2141 3664) jew mingħand is-Sa Speranza Xuereb (Tel: 7941 0860/2141 0860). Al Jolson Biex ikun imfakkar it-twelied tal-kantant leġġendarju Al Jolson, is-Soċjetà Internazzjonali Al Jolson se torganizza ikla buffet f'lukanda Tas-Sliema, nhar il-Ħadd 29 ta' Mejju 2016, għall-membri u ammiraturi tal-kantant Al Jolson. Għal aktar tagħrif ċempel 9988 0489 jew ibgħat email lil [email protected] Ħruġ tal-istatwa tal-Madonna tal-Ġilju min-niċċa Nhar il-Ħadd 12 ta' Ġunju 2016, se ssir iċ-ċerimojna tal-ħruġ solenni min-niċċa tal-istatwa artistika u devota tal-Madonna tal-Ġilju u l-espożizzjoni solenni tagħha fuq il-bradella artistika fiċ-ċentru tal-knisja parrokkjali tal-Imqabba. L-Istatwa se tkun esposta għal 15-il ġurnata ta' qima pubblika fl-okkażjoni tal-festa tal-Madonna tal-Ġilju, li se tiġi ċċelebrata nhar il-Ħadd 19 ta' Ġunju. Iċ-ċerimonja tibda' fil-10.30am u d-devoti kollha ta' Marija Immakulata huma mħeġġa li jattendu. Din is-sena qiegħda ssir it-tifkira tal-140 sena mill-miġja tal-vara tal-Madonna tal-Ġilju fl-Imqabba. Għal aktar informazzjoni żur is-sit elettroniku uffiċjali tas-Soċjetà Mużikali Madonna tal-Ġilju www.talgilju.com Preżentazzjoni tat-tfal u t-trabi fl-Imqabba Fl-okkażjoni tal-festa tal-Madonna tal-Ġilju 2016 fl-Imqabba, se tiġi organizzata ċ-ċerimonja tal-preżentazzjoni tat-tfal u t-trabi quddiem l-istatwa artistika u devota tal-Madonna tal-Ġilju. Din iċ-ċerimonja se ssir nhar it-Tnejn 13 ta' Ġunju 2016, fil-5.30pm, fil-knisja parrokkjali tal-Imqabba u se tkun immexxija mill-Kappillan tal-parroċċa, il-Wisq Reverendu Dun John Curmi. Tingħata tifkira lit-tfal u lit-trabi kollha li jieħdu sehem. Reġistrazzjoni mingħajr ħlas tista' ssir fuq 9982 3332. Wara ssegwi quddiesa ta' radd il-ħajr bis-sehem tat-tfal u ż-żgħażagh tal-parroċċa, immexxija minn Fr Trevor Fairclough. Aktar informazzjoni tinkiseb mis-sit elettroniku tas-Soċjetà Mużikali Madonna tal-Ġilju www.talgilju.com